**ŠALČININKŲ RAJONO SAVIVALDYBĖS**

**2022 M. ŠVIETIMO PAŽANGOS ATASKAITA**

Šalčininkų rajono savivaldybė (toliau – Savivaldybė), formuodama rajono švietimo prioritetinius tikslus, vadovaujasi Lietuvos pažangos strategija „Lietuva 2030“, patvirtinta Lietuvos Respublikos Seimo 2012 m. gegužės 15 d. nutarimu Nr. XI-2015, Valstybinio švietimo 2013–2022 metų strategija, patvirtinta Lietuvos Respublikos Seimo 2013 m. gruodžio 23 d. nutarimu Nr. XII-745, Geros mokyklos koncepcija, patvirtinta Lietuvos Respublikos Švietimo, mokslo ir sporto ministro 2015 m. gruodžio 21 d. įsakymu Nr. V-1308 ir Šalčininkų rajono savivaldybės 2022–2024 metų strateginiu veiklos planu, patvirtintu Šalčininkų rajono savivaldybės tarybos 2022 m. vasario 15 d. sprendimu Nr. T-790.

Įvertinus išskirtinę Savivaldybės situaciją, suformuotas optimalus ikimokyklinio, priešmokyklinio, pradinio, pagrindinio ir vidurinio ugdymo bei vaikų neformaliojo švietimo programas teikiančių mokyklų tinklas, sudarytos sąlygos vaikų švietimą vykdyti gimtąja kalba (lietuvių, lenkų, rusų). Tenkinami visų rajono gyventojų ikimokyklinio, priešmokyklinio ir bendrojo ugdymo poreikiai.

Savivaldybės švietimo prioritetiniai siekiai:

1. Atliepti visų rajono besimokančiųjų poreikius:

1.1. Organizuoti pasiruošimo įtraukiajam ugdymui procesą: švietimo įstaigų fizinės aplinkos pritaikymas pagal universalaus dizaino strategijas, švietimo pagalbos stiprinimas.

1.2. Tinkamai pasiruošti 5 metų vaikų priėmimui į priešmokyklinio ugdymo grupes.

1.3. Užtikrinti ikimokyklinį ugdymą visiems vaikams iš socialinę riziką patiriančių šeimų.

1.4. Teikti atvirą konsultacinę pagalbą gimnazijų baigiamųjų klasių mokiniams besiruošiantiems brandos egzaminams.

1.5. Užtikrinti mokinių ugdymą kuo arčiau jų gyvenamosios vietos, sudarant sąlygas visiems mokiniams įgyti kokybišką išsilavinimą jų gimtąja kalba.

1.6. Užtikrinti vienodą švietimo prieinamumą tiek miestų, tiek kaimų teritorijose gyvenantiems vaikams.

1.7. Kiekvienam vaikui skiriamas dėmesys leidžia organizuoti personalizuotą ugdymą(si) atsižvelgiant į kultūrinę, kalbinę ir socialinę bendruomenės specifiką.

1.8. Veiksmingai panaudoti nuotolinio mokymo galimybes organizuojant mokymus, kursus, konsultacijas mokiniams ir mokytojams, stiprinti kompetencijas ir siekti geresnių valstybinių brandos egzaminų rezultatų.

2. Užtikrinti galimybes šiuolaikiškam ugdymui: kompetentingi mokyklų vadovai bei mokytojai dalykininkai, pagalbos specialistų komanda, renovuotos, modernios, aprūpintos visomis  šiuolaikiškomis technologijomis švietimo įstaigos.

3. Priėmimo į švietimo įstaigas proceso tobulinimas naudojant naujai sukurtą centralizuoto vaikų ir mokinių priėmimo į savivaldybės švietimo įstaigas informacinę sistemą.

4. Efektyvus mokymo lėšų panaudojimas užtikrinant visiems rajono mokiniams teisę ugdytis gimtąja kalba.

**I SKYRIUS**

**ŠVIETIMO KONTEKSTO RODIKLIAI**

**Švietimo įstaigų tinklas**

 Šiuo rodikliu stebimas švietimo įstaigų skaičius ir kaita, prognozuojamas ugdymo įstaigų prieinamumas ir planuojamos lėšos švietimui.

 Šalčininkų rajono savivaldybės tarybos 2021 m. balandžio 8 d. sprendimu Nr. T-601 ,,Dėl Šalčininkų rajono savivaldybės mokyklų tinklo pertvarkos 2021–2025 metų bendrojo plano patvirtinimo“ buvo patvirtintas Šalčininkų rajono savivaldybės bendrojo ugdymo mokyklų tinklo pertvarkos 2021-2025 metų bendrasis planas.

 2022 m. savivaldybėje veikė trylika gimnazijų, dvi pagrindinės mokyklos, Šalčininkų specialioji mokykla, šeši lopšeliai-darželiai ir vienas universalus daugiafunkcis centras (įgyvendina ikimokyklinio ir priešmokyklinio ugdymo programas), 5 ikimokyklinio ir priešmokyklinio ugdymo skyriai, keturios neformaliojo vaikų švietimo įstaigos. Rajone ikimokyklinio ir priešmokyklinio, pradinio, pagrindinio ir vidurinio ugdymo programas įgyvendina dvi LR Švietimo, mokslo ir sporto ministerijos pavaldumo gimnazijos ir viena pagrindinė mokykla. Vidurinio ugdymo bei profesinio mokymo programas įgyvendina Vilniaus agroekologijos mokymo centro filialas ,,Dieveniškių Simono Karczmaro amatų kiemas“.

 Šalčininkų rajono bendrojo ugdymo mokyklų tinklas užtikrina lygias galimybes ir prieinamumą visiems rajono vaikams, o skiriasi nuo kitų Lietuvos regionų tuo, kad yra „persipynę keturi tinklai“: mokyklų lietuvių mokomąja kalba tinklas, mokyklų lenkų mokomąja kalba tinklas, mokyklų rusų mokomąja kalba tinklas ir LR Švietimo, mokslo ir sporto ministerijos pavaldumo mokyklų tinklas. Dėl esamo mokyklų tinklo visose mokyklose komplektai yra mažesni negu nustatyta Mokymo lėšų apskaičiavimo, paskirstymo ir panaudojimo tvarkos apraše (patvirtintame 2018 m. liepos 11 d. LR vyriausybės nutarimu Nr. 679) ir finansavimas kartais yra nepakankamas. Mokyklų tinklas nuolat stebimas ir tvarkomas vadovaujantis Mokyklų, vykdančių formaliojo švietimo programas, tinklo kūrimo taisyklėmis, patvirtintomis LR Vyriausybės 2011 m. birželio 29 d. nutarimu Nr. 768.

 2022 metais vidurinio ugdymo programą vykdė aštuonios gimnazijos lenkų mokomąja kalba, keturios gimnazijos lietuvių mokomąja kalba, viena gimnazija rusų mokomąja kalba. Veikia dvi pagrindinės mokyklos lenkų mokomąja kalba ir viena pagrindinė mokykla rusų mokomąja kalba.

 Kiekvienais metais Mokyklų tinklo pertvarkos planas yra koreguojamas atsižvelgiant į esamą situaciją. 2022 metais reorganizuotos Čiužakampio ir Dainavos pagrindinės mokyklos bei Dieveniškių lopšelis-darželis. Vykdoma stebėsena, analizuojama situacija ir priimami sprendimai dėl IIIG-IVG klasių komplektų sudarymo.

**Mokinių skaičius pagal švietimo įstaigų vykdomas programas**

Šiuo rodikliu stebima mokinių skaičiaus kaita, prognozuojamas vaikų skaičius švietimo įstaigose, ugdymo įstaigų tinklas.

 2022 m. rugsėjo 1 d. duomenimis Šalčininkų rajono savivaldybės bendrojo ugdymo mokyklose 1 – IVG kl. mokėsi 2974 mokiniai *(1 pav.)*, iš jų 12 mokinių Šalčininkų ,,Santarvės“ gimnazijos suaugusiųjų klasėje pagal suaugusiųjų vidurinio ugdymo programą. Bendrojo ugdymo mokyklose 128 vaikai ugdomi pagal priešmokyklinio ugdymo ir 170 vaikų pagal ikimokyklinio ugdymo programas. Šalčininkų specialiojoje mokykloje ugdomi 39 mokiniai. Ikimokyklinėse ugdymo įstaigose ugdomas 841 vaikas, Butrimonių ir Jančiūnų UDC ugdomi 36 vaikai. Iš viso 2022 metais savivaldybės pavaldumo švietimo įstaigose mokėsi 4149 vaikai. Švietimo, mokslo ir sporto ministerijos pavaldumo mokyklose 1 – IVG kl. mokėsi 825 mokiniai, priešmokyklinio ugdymo klasėse – 33 vaikai.

 2022 – 2023 m. m. savivaldybės ir ŠMSM pavaldumo mokyklose 1 – IVG kl. lenkų mokomąja kalba mokosi – 2109 (55,5%) mokiniai, lietuvių mokomąja kalba – 1465 (38,6%) mokinių ir rusų mokomąja kalba – 225 (5,9%) mokinių. Verta pažymėti, kad 2022 m. padaugėjo mokinių mokyklose lenkų mokomąja kalba.

*1 pav. Mokinių skaičiaus kaita bendrojo ugdymo mokyklose 2008-2022 m.*

 2022 m. Šalčininkų rajono savivaldybėje veikė 4 neformaliojo vaikų švietimo įstaigos: Šalčininkų Stanislavo Moniuškos menų mokykla, Eišiškių muzikos mokykla, Jašiūnų muzikos mokykla bei Eišiškių A. Ratkevičiaus sporto mokykla. 2022 m. rugsėjo 1 d. šiose ugdymo įstaigose registruoti 634 mokiniai, tai sudarė 16,7% nuo bendro savivaldybės bendrojo ugdymo mokyklas lankančių mokinių skaičiaus. Savivaldybėje veikia pagalbos mokiniui, mokytojui ir mokyklai įstaiga – Šalčininkų rajono savivaldybės pedagoginė psichologinė tarnyba (toliau – PPT).

**II SKYRIUS**

**INDĖLIO Į ŠVIETIMĄ RODIKLIAI**

**Jaunesnių nei 50 metų bei 50 metų ir vyresnio amžiaus mokytojų skaičiau santykis**

 Šiuo rodikliu vertinamas veiksmingos ir subalansuotos pedagoginio personalo politikos įgyvendinimas savivaldybės bendrojo ugdymo mokyklose, pritraukiant karjerą pradedančius ir išlaikant patirtį turinčius mokytojus, netiesiogiai – savivaldybės mokyklų, kaip darbdavių, patrauklumas mokytojams. 2022 m. santykis jaunesnių nei 50 metų bei 50 metų ir vyresnio amžiaus mokytojų Šalčininkų rajono savivaldybėje siekė 1,07 (2021 m. šio rodiklio reikšmė siekė 1,15, 2020 m. - 1,21). Šalyje šio rodiklio reikšmė 2022 m. siekė 0,66.

**Daugiau kaip 2 metų pedagoginio darbo stažą turinčių darbuotojų dalis**

Rodiklis atskleidžia švietimo sistemos dalyvių demografines charakteristikas, rodo mokytojų kaitą, netiesiogiai – mokytojo profesijos prestižą. 2022 m. Šalčininkų rajono savivaldybėje 2 metų pedagoginio darbo stažą turėjo 94,5 proc. mokytojų (2021 m. – 96,5 proc., 2020 – 96,6 proc.) Per pastaruosius tris metus pastebimas neženklus pokytis, kuris nurodo, kad savivaldybėje įsidarbina jauni mokytojai, kurių darbo stažas nesiekia dar dviejų metų. Šalyje šis rodiklis siekia 89 proc.

**Mokytojų, vadovų, pedagoginių darbuotojų skaičius bendrojo ugdymo mokyklose**

 2022 m. spalio 1 dienos duomenimis savivaldybėje bendrojo ugdymo mokyklose pagrindinėje darbovietėje dirbo 16 vadovų ir 316 mokytojų (priešmokyklinio ugdymo mokytojų – 8, 1-4 kl. mokytojų – 92, 5-IVG kl. mokytojų – 216. Vadovo pavaduotojų ugdymo reikalams, skyriaus, susijusio su ugdymu, vedėjų – 20. Savivaldybės ikimokyklinio ugdymo įstaigose, bendrojo ugdymo mokyklose ir PPT įdarbinti švietimo pagalbos specialistai. Jų skaičius pasiskirsto taip: 14 logopedų, 3 specialieji pedagogai, 5 psichologai, 14 socialinių pedagogų.

 Pedagogų atestacija 2022 m. vyko pagal Mokytojų ir pagalbos mokiniui specialistų 2022 – 2023 metais atestacijos programas patvirtintas Šalčininkų rajono savivaldybės administracijos direktoriaus įsakymais. 2022 metais atestuota 18 mokytojų, iš jų: 1 metodininko kvalifikacinei kategorijai (pradinių klasių mokytojas), 14 – vyresniojo mokytojo kvalifikacinei kategorijai (pradinių klasių – 2, lietuvių kalbos – 3, matematikos – 1, ikimokyklinis ugdymas – 3, priešmokyklinis ugdymas – 1, dailė – 1, technologijos – 1, koncertmeisterė – 1, muzikos istorijos – 1). Vyresniojo pagalbos mokiniui specialisto kategorijai atestavosi 3 specialistai (2 logopedai ir 1 soc. pedagogas). Procentinė išraiška bendrojo ugdymo mokyklose dirbančių atestuotų mokytojų ir pagalbos mokiniui specialistų pasiskirsto taip: 2019 m. - 93,7%, 2020 m. – 98,1%, 2021 m. – 98,2%, 2022 m. – 94,7% (procentas sumažėjo, kadangi po COVID-19 pandemijos dalis atestuotų pensinio amžiaus mokytojų išėjo iš darbo).

**Švietimo įstaigų, kuriose nėra nuolatinio vadovo daugiau kaip 12 mėnesių, dalis nuo bendro švietimo įstaigų skaičiaus**

Rodiklis signalizuoja apie lyderystės ir valdymo problemas švietimo įstaigose. 2022 m. švietimo įstaigų, kuriuose nėra nuolatinio vadovo daugiau kaip 12 mėnesių Šalčininkų rajono savivaldybėje nebuvo.

**Nemokamai maitinamų mokinių dalis**

 Šis rodiklis rodo valstybės paramos socialinę atskirtų patiriančioms šeimoms mastą bei šių šeimų skaičiaus kaitą. Savivaldybių socialinį ekonominį kontekstą atspindi mokyklose nemokamai maitinamų mokinių dalis. Lietuvos Respublikos socialinės paramos mokiniams įstatymas numato, kad visi priešmokyklinių, pirmų ir antrų klasių mokiniai turi teisę į nemokamus pietus nevertinat šeimos pajamų. 2022 m. Šalčininkų rajono savivaldybėje bendrojo ugdymo mokyklose nemokamą maitinimą gavo 28,64 proc. mokinių, 2021 m. – 28,52 proc. Šalyje šio rodiklio reikšmė siekia 24,5 proc.

**Pavežamų mokinių dalis**

 Švietimo ir sporto skyrius koordinuoja mokinių, gyvenančių toliau nei 3 km atstumu nuo mokyklos ir visų kitų mokinių pagal poreikį pavėžėjimą. 2022 m. buvo pavežami 1344 mokiniai, gyvenantys kaimuose ir miesteliuose toliau kaip 3 km nuo mokyklos, iš kurių 569 – maršrutiniais autobusais, 493 – geltonaisiais autobusais, 112 - mokykliniais autobusais bei kitas būdais. Viso mokinių pavėžėjimui skirta 17 geltonųjų autobusų. Pagal mokyklų vadovų siūlymus bei atsižvelgiant į mokinių tėvų pageidavimus tvirtinami ir keičiami mokinių vežimo mokykliniais autobusais maršrutai bei UAB ,,Šalčininkų autobusų parko“ vietinio reguliaraus susisiekimo autobusų maršrutai. Apibendrinant 2022 m. pavežamų į mokyklą ir iš mokyklos mokinių dalis siekė apie 36,5 proc.

 **Išvada.** Šalčininkų rajono savivaldybėje dirba patyrę mokytojai, kurie yra linkę tobulėti ir kelti profesinę kvalifikaciją. Pedagoginio personalo politikos įgyvendinimas savivaldybės bendrojo ugdymo mokyklose, pritraukiant karjerą pradedančius ir išlaikant patirtį turinčius mokytojus yra tobulintinas. Tam yra numatomos priemonės: skiriamos stipendijos pradėjusiems studijuoti pedagoginę kryptį, ieškoma galimybių persikvalifikuoti ir pan. Tikėtina, kad po kelerių metų pradės trūkti įvairių mokomųjų dalykų mokytojų. Sudėtingiausia situacija yra su lietuvių kalbos, matematikos, istorijos, fizikos, pradinio ugdymo mokytojų pritraukimu į mokyklas. Tautinių mažumų mokyklose mokymosi procesas vyksta gimtąja kalba (lenkų, rusų), savivaldybei tai yra taip pat papildomas iššūkis pritraukiant mokytojus.

 Šiuo metu savivaldybė nesusiduria su vadovų trukumų ugdymo įstaigose. Palaikoma vadovų lyderystė, organizuojami mokymai, tobulinamos vadovų kompetencijos.

 Nors savivaldybė pasižymi plačiu mokyklų tinklu, mokinių pavėžėjimas yra organizuotas gerai. Sudaromos palankios sąlygos mokiniams lankyti arčiausiai jų namų esančią ugdymo įstaigą. Mokinių maitinimui savivaldybė taip pat skiria pakankamai daug dėmesio, išlaiko dalį švietimo įstaigų valgyklų, skiria biudžeto lėšų virtuvės įrangai atnaujinti.

**III SKYRIUS**

**UGDYMO PROCESO RODIKLIAI**

**Ikimokykliniame ir priešmokykliniame ugdyme dalyvaujančių 3–5 metų vaikų dalis**

 Šiuo rodikliu vertinama ikimokyklinio ir priešmokyklinio ugdymo aprėptis savivaldybėje ir institucinio ugdymo prieinamumas. Šalčininkų rajono savivaldybėje didėja vaikų dalis, lankančių ikimokyklinio ir priešmokyklinio ugdymo programas. 2022 m. rodiklio reikšmė siekė – 94,17 proc., 2021 m. - 90,13 proc. Pokytis per vienerius metus siekia 4,04 proc.

**Savivaldybės mokyklose ugdomų 3–5 metų vaikų, kurių deklaruota gyvenamoji vieta yra kitoje savivaldybėje, dalis**

Šiuo privalomu savivaldybės rodikliu vertinamas ikimokyklinio ir priešmokyklinio ugdymo institucinio ugdymo prieinamumas vaikams, kurie nėra deklaravę gyvenamosios vietos savivaldybėje, bet lanko ikimokyklinio ir priešmokyklinio ugdymo programas įgyvendinančios įstaigos savivaldybėje. Lankančių kitų savivaldybių vaikų dalis kasmet mažėja. Šalčininkų rajono savivaldybėje 2022 m. šio rodiklio reikšmė siekė 6,8 proc. (2021 m. – 7,5 proc., 2020 m. – 7,6 proc.) Lietuvos mastu šio rodiklio reikšmė 2022 m. siekė 7,7 proc.

**Savivaldybės 3–5 metų vaikų, ugdomų ne savivaldybės mokyklose, dalis**

 Šiuo rodikliu vertinamas savivaldybės vaikų tėvų pasirinkimas lankyti ikimokyklinio ir priešmokyklinio ugdymo programas. Lankančių kitų savivaldybių ugdymo įstaigas vaikų dalis pasiskirsto taip: 2022 m. – 7,28 proc., 2021 – 6,17 proc., 2020 – 6,33 proc. Pastebima tendencija, kad kasmet didėja 3-5 metų vaikų, ugdomų ne savivaldybės ugdymo įstaigose, dalis. Per pastaruosius trys metus matuojamas beveik 1 proc. padidėjimas. 2022 m. šio rodiklio reikšmė šalyje siekė – 8,2 proc.

 2022 m. rugsėjo 1 d. duomenimis lopšeliuose-darželiuose buvo 54 grupės (30 lenkų ir 24 lietuvių ugdomąja kalba), kurias lankė 881 vaikas (vaikų skaičius ikimokykliniame ugdyme – 705, vaikų skaičius priešmokykliniame ugdyme – 180). 2022 m. rugsėjo 9 d. ikimokyklinėse įstaigose veikė 30 grupių lenkų ugdomąja kalba (vaikų skaičius ikimokykliniame ugdyme – 435, vaikų skaičius priešmokykliniame ugdyme – 61, bendras vaikų ugdomų lenkų kalba skaičius ikimokyklinėse įstaigose – 496). Ikimokyklinės grupės įkurtos ir bendrojo ugdymo mokyklose, kuriose pagal pasirinktą modulį, ikimokyklinukai būna iki 15.00 val. arba visą darbo dieną. Mokyklose esančias ikimokyklines grupes lankė 173 vaikai, priešmokyklines – 126 vaikai. Vidutiniškai kas mėnesį, jei lankytos visos dienos, vaiko išlaikymas darželyje tėvams kainuoja 47,00 – 50,00 Eur. Mokamas 7 eurų abonementinis mokestis (nepriklauso nuo lankymo dienų). Maitinimas skaičiuojamas nuo faktiškai sunaudotų produktų kiekio. Atleisti nuo mokesčių už išlaikymą: 100% - 25 rajono vaikai, 50% - 14 vaikų.

**Mokinių, turinčių specialiųjų ugdymosi poreikių, ugdomų integruotai bendrosios paskirties mokyklose, dalis**

 Šiuo rodikliu matuojamas specialiųjų ugdymosi poreikių turinčių mokinių (išskyrus atsirandančius dėl išskirtinių gabumų), ugdomų integruotai bendrojo ugdymo bendrosiose mokyklose, dalis. Rodiklis parodo įtraukiojo ugdymo aprėptį savivaldybės lygmeniu. Šalčininkų rajono savivaldybės ugdymo įstaigose įtraukusis ugdymas visiems siejamas su sėkmingu visų mokinių (vaikų) dalyvavimu bendrame ugdymo procese, matuojamas teigiamas pokytis. Rodiklio reikšmė trijų metų bėgyje pasiskirsto taip: 2022 m. – 6,47 proc., 2021 m. – 5,08 proc., 2020 m. – 2,94 proc.

**Negalią turinčių mokinių dalis nuo mokinių, turinčių specialiųjų ugdymosi poreikių, ugdomų integruotai bendrosios paskirties mokyklose**

 Šiuo savivaldybės rodikliu vertinamas mokinių, kuriems nustatytas neįgalumas, dalis tarp integruotai bendrojo ugdymo bendrosiose mokyklose ugdomų specialiųjų ugdymosi poreikių turinčių mokinių. Rodiklis parodo įtraukiojo ugdymo aprėptį savivaldybės lygmeniu, prognozuoja švietimo pagalbos būtinumą. 2022 m. duomenimis integruotai bendrosios paskirties mokyklose mokėsi 20,5 proc. negalią turinčių mokinių dalis nuo mokinių, turinčių specialiųjų ugdymosi poreikių. 2021 m. – 23,5 proc., 2020 – 35,6 proc. Šalyje šio rodiklio reikšmė 2022 m. siekė 11,9 proc.

**Švietimo pagalbos teikimas**

 Prioritetine sritimi lieka švietimo, socialinės, specialiosios, psichologinės pagalbos teikimas rajono švietimo įstaigose. Rajono švietimo įstaigos ruošiasi **įtraukiojo ugdymo** įgyvendinimui. Švietimo įstaigose organizuojamas tikslinis mokytojų ir švietimo pagalbos specialistų kvalifikacijos tobulinimas įtraukiojo ugdymo tema. Švietimo pagalbos specialistai, dirbantys švietimo įstaigose yra savo darbo žinovai, turintys turtingą darbo patirtį. Vyksta glaudus tarpusavio bendradarbiavimas tarp švietimo pagalbos specialistų, dalijamasi sėkminga darbo patirtimi (rajone įsteigti ir aktyviai veikia du pagalbos mokiniui specialistų metodiniai būreliai: Socialinių pedagogų ir psichologų bei Logopedų ir specialiųjų pedagogų metodiniai būreliai).

 Rajone veikia pagrindinės mokyklos tipo specialioji mokykla intelekto sutrikimą turintiems mokiniams. Joje ugdomi ir mokomi 39 mokiniai. Mokykla puikiai atlieka savo funkcijas. Mokiniams sudarytos tinkamos ugdymosi ir mokymosi sąlygos, teikiama mokymosi ir švietimo pagalba. Prie mokyklos veikia bendrabutis. Jame gyvena 70 proc. mokyklos mokinių. Bendrabutyje suteikta galimybė specialiųjų poreikių turinčiam asmeniui įgyti visaverčio savarankiško gyvenimo pagrindus ir padėti jam nuolat tobulinti savo gebėjimus. Bendrabutis išsprendžia ir pavėžėjimo klausimą, ypač tiems asmenims, kurie dėl savarankiškumo stokos negali kasdien važinėti į mokyklą.

**Švietimo pagalbos specialistų, tenkančių 100 mokinių, skaičius**

Šis savivaldybės rodiklis parodo mokinių ir kitų mokyklos bendruomenės narių galimybę gauti kokybišką švietimo pagalbą. 2021 m. 100 mokinių teko 0,78 švietimo pagalbos specialistų, dirbančių bendrojo ugdymo mokyklose, 2022 m. – 0,85. Mokytojams darbe su specialiųjų poreikių vaikais talkina mokytojų padėjėjai. Kiekvienais metais rajono švietimo įstaigose steigiama vis daugiau mokytojų padėjėjų etatų (2022 metais buvo įsteigta papildomai 11,75 naujų mokytojo padėjėjų etatų).

**Vienai sąlyginei mokytojo pareigybei tenkančių mokinių skaičius bendrojo ugdymo mokyklose**

 Šis rodiklis parodo efektyvaus ugdymo organizavimo galimybę, mokyklų tinklo optimalumą. Sąlyginė mokytojo pareigybė – pareigybė apskaičiuota pagal Mokymo lėšų apskaičiavimo, paskirstymo ir panaudojimo tvarkos aprašą. Šalčininkų rajono savivaldybėje šio rodiklio reikšmė pasiskirsto tai: 2022 m. – 7,4 proc., 2021 m. – 7,2 proc., 2020 m. – 7,3 proc. Dėl plataus mokyklų tinklo savivaldybėje matuojamas skirtumas su šalies vidurkiu, 2022 m. šalyje šio rodiklio reikšmė siekė 12,01 proc.

**Neformaliojo švietimo veiklose dalyvaujančių mokinių dalis**

 Šiuo rodikliu vertinama neformaliojo vaikų švietimo veiklose, organizuojamose mokyklos ir kitų švietimo teikėjų, dalyvaujančių mokinių dalis. Rodikliu vertinama savivaldybės priklausomybės bendrojo ugdymo mokyklų mokinių dalyvavimo neformaliojo švietimo veikloje aprėptis, netiesiogiai – savivaldybės mokyklų ir kitų švietimo teikėjų neformaliojo vaikų švietimo veiklų pasiūlos galimybės. Šalčininkų rajono savivaldybėje 2022 m. neformalaus švietimo programomis naudojosi beveik 85 proc. mokinių. Savivaldybė tinkamai sprendžia mokinių užimtumo klausimus, siūlomas platus pasirinkimas lavinti ir tobulinti mokinių gebėjimus. Daug dėmesio skiriama sporto, meno, kalbų, gamtos mokslų pažinimo veikloms.

 **Išvada.** Ikimokykliniame ir priešmokykliniame ugdyme dalyvaujančių 3–5 metų vaikų dalis kasmet didėja. Savivaldybė užtikrina visiems vaikams institucinį ugdymą atsižvelgiant į jų gimtąją kalbą ir gyvenimo vietą. Kasmet gerinamos ugdymo sąlygos, atnaujinamos patalpos, modernizuojamos ugdymo aplinkos, taikomos mokesčio kompensacijos.

 Šalčininkų rajono savivaldybė yra tinkamai pasiruošusi 2024 m. visuotiniam įtraukiajam ugdymui. Savivaldybė rūpinasi, kad švietimo įstaigose būtų sukurtos kuo geresnės sąlygos specialiųjų ugdymosi poreikių turintiems vaikams. Daug investicijų, ugdymo veiklų šios srities stiprinimui yra numatytos TŪM programoje. Sprendžiamas mokytojų padėjėjų klausimas.

 Neformaliojo vaikų švietimas tenkina savivaldybės mokinių saviraiškos poreikius, mokinių dalyvavimas neformaliojo švietimo veiklose yra vienas iš didesnių nei panašaus tipo savivaldybių.

**IV SKYRIUS**

**ŠVIETIMO REZULTATŲ IR PASEKMIŲ RODIKLIAI**

 Šiuo savivaldybės rodikliu vertinamas mokinių mokymosi sėkmingumas, netiesiogiai – savivaldybės bendrojo ugdymo mokyklų veiklos kokybė.

 2022 m. rajono ugdymo įstaigų 4 ir 8 klasių mokiniai dalyvavo Nacionaliniame mokinių pasiekimų patikrinime. 4 ir 8 klasių rajono savivaldybės mokinių pasiekimų vidurkis yra panašus lyginant su šalies mokinių pasiekimais. Didžiausias procentas Šalčininkų r. savivaldybės 4 kl. mokinių pasiekia patenkinamą lygį – 75,3 proc., skirtumas su šalies vidurkiu sudaro 3,9 proc., 21,7 proc. mokinių pasiekia patenkinamą lygį, skirtumas su šalies vidurkiu siekia 13 proc. Didžiausias skirtumas ryškėja aukštesniajame lygyje ir siekia 9,7 proc*. (2 pav.)*.

*2 pav. 4 klasės mokinių pasiskirstymas pagal nacionalinių mokinių pasiekimų patikrinimų* *(NMPP) rezultatus (%)*

 Didžiausias procentas Šalčininkų r. savivaldybės 8 kl. mokinių pasiekia patenkinamą lygį – 45,6 proc., skirtumas su šalies vidurkiu yra nežymus ir sudaro 1,7 proc., 39,3 proc. mokinių pasiekia patenkinamą lygį, skirtumas su šalies vidurkiu siekia 1,9 proc. 8 kl. mokinių pasiekusių aukštesnįjį lygį skirtumas su šalies vidurkiu yra nežymus ir siekia 0,7 proc*. (3 pav.)*.

*3 pav. 8 klasės mokinių pasiskirstymas pagal nacionalinių mokinių pasiekimų patikrinimų*

*(NMPP) rezultatus (%)*

**Pagrindinio ugdymo pasiekimų patikrinimo metu bent 6-10 balų pasiekusių mokinių dalis (lietuvių kalba, matematika)**

 Šiuo privalomu savivaldybės rodikliu vertinamas mokinių mokymosi sėkmingumas, netiesiogiai – savivaldybės bendrojo ugdymo mokyklų veiklos kokybė. 2021 m. pagrindinio ugdymo pasiekimų patikrinimo (toliau – PUPP) metu Šalčininkų rajono savivaldybės mokinių, pasiekusių bent pagrindinį mokymosi pasiekų lygį buvo 49,2 proc. (šalyje – 54,4 proc.) skirtumas siekia 5,2 proc., 2022 m. – 30,4 proc. (šalyje – 23,7 proc.), skirtumas – 6,7 proc. Tikėtina, kad neprivalomas patikrinimas, ilgas nuotolinio ugdymo periodas COVID–19 pandemijos metu, turėjo įtakos mokinių pasiekimų rezultatams.

**Pagrindinio ugdymo pasiekimų patikrinimo metu bent 6-10 balų pasiekusių mokinių dalis (lietuvių kalba), (iki 2023 m. rugsėjo 1 d. – 6–10 balų)\***

 Šiuo savivaldybės rodikliu vertinamas mokinių mokymosi sėkmingumas mokantis lietuvių kalbos ir literatūros, o netiesiogiai – savivaldybės bendrojo ugdymo mokyklų veiklos kokybę. 2021 m. PUPP metu Šalčininkų rajono savivaldybės mokinių, pasiekusių bent pagrindinį lietuvių kalbos ir literatūros mokymosi pasiekų lygį buvo 63,3 proc. (šalyje – 72,9 proc.), 2022 m. – 59 proc. (šalyje – 70,3 proc.). Galima konstatuoti, kad PUPP lietuvių kalbos ir literatūros rezultatai yra ženkliai žemesni negu šalies vidurkis, todėl yra būtina numatyti papildomas priemones mokinių pasiekimams gerinti.

**Pagrindinio ugdymo pasiekimų patikrinimo metu bent 6-10 balų pasiekusių mokinių dalis (matematika),** **(iki 2023 m. rugsėjo 1 d. – 6–10 balų)\***

 Šiuo savivaldybės rodikliu vertinamas mokinių mokymosi sėkmingumas mokantis matematikos, o netiesiogiai – savivaldybės bendrojo ugdymo mokyklų veiklos kokybę. 2021 m. matematikos PUPP metu savivaldybės mokinių rezultatai rodo, kad pasiekusių bent pagrindinį lygį buvo 59,9 proc. (šalyje – 62,2 proc.), 2022 m. – 38,6 proc. (šalyje – 25,8 proc.).

 Tolimesnė 10 (IIG) klasės mokinių veikla baigus pagrindinio ugdymo programą pasiskirsto taip: 81,74 proc. mokinių tęsia mokymosi procesą gimnazijose, 6,34 proc. – profesinėse mokyklose, 1,9 proc. nesimoko arba dirba.

**Tris ir daugiau valstybinių brandos egzaminų išlaikiusių abiturientų dalis**

 Šis privalomas savivaldybės rodiklis parodo abiturientų mokymosi sėkmingumą, netiesiogiai – savivaldybės mokyklų darbo kokybę. 2021 m. tris ir daugiau brandos egzaminų išlaikiusių abiturientų Šalčininkų rajono savivaldybėje buvo 43,4 proc. (šalyje – 56,2 proc. ), 2022 m. – 39,6 proc. (šalyje –58,3 proc.). 2022 m. brandos egzaminų sesijoje dalyvavo 234 Šalčininkų rajono savivaldybės administracijos pavaldumo gimnazijų kandidatai ir 48 Švietimo, mokslo ir sporto ministerijos pavaldumo mokyklų kandidatai. Daugiausiai kandidatų (esami mokiniai, buvę mokiniai, eksternai) rinkosi laikyti užsienio kalbos (rusų) - 184 kandidatai, matematikos – 115 kandidatai, užsienio kalbos (anglų) – 86 kandidatai ir lietuvių kalbos ir literatūros – 115 kandidatų valstybinius brandos egzaminus. Mokyklinius brandos egzaminus išlaikė: Lietuvių kalba ir literatūra – 90,91%, Gimtoji kalba (rusų) – 93,75%, Gimtoji kalba (lenkų) – 100%, Technologijos – 100 %, Menai - 100 %. Valstybinius brandos egzaminus išlaikė: Lietuvių kalba ir literatūra – 85,84%, Užsienio kalba (anglų) – 98,77 %, Užsienio kalba (rusų) – 100%, Istorija – 100%, Matematika – 56,48%, Biologija – 96%, Chemija – 100%, Fizika – 93,75%, Informacinės technologijos – 91,67%, Geografija – 100%. Iš viso laikyta 10 VBE iš jų 4 – 100%.

Aukštais 86-99 balais įvertinti kandidatai: lietuvių kalbos ir literatūros – 3, biologijos – 2, chemijos – 1, užsienio kalbos (anglų) – 4, užsienio kalba (rusų) – 57; 100 balų įvertinti kandidatai: užsienio kalba (rusų) – 9, užsienio kalbos (anglų) – 1, istorija – 1.

 Trumpai apibendrinant 2022 m. 186 Šalčininkų rajono savivaldybės pavaldumo mokyklų mokiniai baigė vidurinio ugdymo programą ir įgijo vidurinį išsilavinimą. Iš jų: 47,84% absolventų įstojo į aukštąsias mokyklas, 15,05% į profesines mokyklas. Reziumuojant – 62,89% savivaldybės pavaldumo gimnazijų absolventų tęsia mokymąsi, iš karto po mokyklos įsidarbino – 24,19% abiturientų.

**Neformalusis švietimas ir ugdymas**

 Šalčininkų rajone veikia 4 neformaliojo vaikų švietimo įstaigos: 2022 m. šiose ugdymo įstaigose registruoti624 mokiniai, tai sudarė 16,5% nuo bendro savivaldybės bendrojo ugdymo mokyklas lankančių mokinių skaičiaus (be PU). Lietuvoje šis rodiklis siekia 16,67%.Palyginimui:2017 – 2018 m. m. – 669 mokiniai (17,47%); 2018 – 2019 m. m. – 667 mokiniai (17,61%);2019 – 2020 m. m. – 624 mokiniai (16,4%);2020 – 2021 m. m. – 619 mokinių (16,15%). Neformaliojo vaikų švietimo įstaigose dirba kvalifikuotas personalas, 2022 m. duomenimis: 1 ekspertas, 11 metodininkų, 17 vyr. mokytojų, 17 mokytojų. Verta taip pat pabrėžti neformalusis vaikų švietimas tai veikla, kurios metu vaikai gali ugdyti savo interesus, poreikius, plėtoti gabumus neišėję už mokyklos ribų. 2022 m. duomenimis savivaldybės bendrojo ugdymo mokyklose veikė 236 įvairūs būreliai. Jų veiklai mokyklos skyrė 324 valandas per savaitę. Būrelių veikloje dalyvavo 1647 mokiniai, tai yra 55,3% visų savivaldybės bendrojo ugdymo mokyklų mokinių. Daug vaikų pasirenka kelis skirtingus būrelius. Populiariausi iš jų menų krypties (dailės, šokio, dainavimo, dramos) – 72 būreliai; sporto – 49; informacinių technologijų – 18; socialinio ir emocinio ugdymo – 36 bei kiti - kalbų, verslumo, edukacinių užsiėmimų, pilietiškumo, etnokultūros, karjeros planavimo būreliai – 149.

**Vaikų vasaros poilsio organizavimas**

 Šalčininkų savivaldybės administracija skatindama turiningą mokinių vasaros poilsį, kasmet finansuoja mokinių vasaros poilsį per viešai skelbiamą Vaikų vasaros poilsio projektų konkursą. Projektų paraiškas turi galimybę teikti Šalčininkų rajono savivaldybės biudžetinės įstaigos ir kiti juridiniai asmenys, kurių buveinė įregistruota Šalčininkų rajono savivaldybėje ir turintys teisę vykdyti švietimo veiklą. Konkurso prioritetas: užtikrinti užimtumą ir aktyvų laisvalaikį vaikams iš socialiai remtinų šeimų, globojamiems vaikams ir turintiems specialiųjų ugdymosi poreikių. 2022 m. Šalčininkų rajono administracija skyrė 20 000,00 Eur savivaldybės biudžeto lėšų vaikų vasaros poilsio stovykloms organizuoti. Dieninėse ir išvažiuojamosiose vasaros poilsio stovyklose 2022 metais iš viso dalyvavo 1243 (478 socialiai remtini) Šalčininkų rajono savivaldybės bendrojo ugdymo mokyklų mokiniai. Šalčininkų rajono savivaldybės švietimo įstaigos lenkų ugdomąja kalba aktyviai bendradarbiauja su socialiniais partneriais iš Lenkijos, dėl to jų mokiniai vasaros atostogų metu kasmet turi galimybę poilsiauti Lenkijoje. 2022 m. duomenimis Lenkijos Respublikoje atostogavo 331 mokinys.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_